Μπράουνι με κομμάτια καραμέλας «αγελαδίτσα»
Λαχταριστό μπράουνι με τις χαρακτηριστικές καραμέλες βουύρου που στους περισσότερους θα ξυπνήσει αναμνήσεις από την παιδική τους ηλικία.
340 γρ. βούτυρο αγελάδας + λίγο ακόμη για το άλειμμα του σκεύους , 3 κούπες (600 γρ.) ζάχαρη λευκή, κρυσταλλική , 5 αυγά μεγάλου μεγέθους, ελαφρώς χτυπημένα , 1 κουτ. σούπας εκχύλισμα βανίλιας , 1 κουτ. γλυκού αλάτι , 1 κουτ. γλυκού μπέικιν πάουντερ, 2 κούπες (260 γρ.) αλεύρι για όλες τις χρήσεις , 1 κούπα (110 γρ.) κακάο περίπου , 35 καραμέλες βουτύρου «αγελαδίτσα» (είναι οι γνωστές μαλακές καραμέλες βουτύρου των παιδικών μας χρόνων, τυλιγμένες στο χρυσόχαρτο, όπου συνήθως απεικονίζεται μια αγελαδίτσα – τις βρίσκουμε σε μεγάλα σούπερ μάρκετ και ζαχαροπλαστεία)
Για το μπράουνι με κομμάτια καραμέλας «αγελαδίτσα», βάζουμε το βούτυρο σε μια μέτρια κατσαρόλα και το ζεσταίνουμε σε μέτρια προς χαμηλή φωτιά μέχρι να λιώσει, αλλά να μην κάψει και κοχλάσει. Αποσύρουμε από τη φωτιά.Προσθέτουμε τη ζάχαρη, τα αυγά και το εκχύλισμα βανίλιας και ανακατεύουμε καλά μέχρι να ενσωματωθούν.Ρίχνουμε το αλάτι και το μπέικιν πάουντερ και ανακατεύουμε καλά.Τέλος, προσθέτουμε το αλεύρι και το κακάο και ανακατεύουμε καλά μέχρι να φτιάξουμε έναν λείο και πυκνό χυλό.Προθερμαίνουμε τον φούρνο στους 160°C.Καλύπτουμε με αλουμινόχαρτο τον πυθμένα και τα τοιχώματα ενός ορθογώνιου ταψιού με διαστάσεις περίπου 23 x 33 εκ., φροντίζοντας οι άκρες του να εξέχουν από το ταψί, και βουτυρώνουμε καλά το αλουμινόχαρτο.Αδειάζουμε τον χυλό που ετοιμάσαμε στο ταψί και ισιώνουμε την επιφάνεια.Σκορπίζουμε τις καραμέλες σε αράδες σε όλη την επιφάνεια του χυλού (οι καραμέλες θα βυθιστούν στο ψήσιμο). Ψήνουμε το μπράουνι για 50-55 λεπτά και δοκιμάζουμε αν είναι έτοιμο βυθίζοντας μια οδοντογλυφίδα σε σημείο χωρίς καραμέλα: πρέπει να βγει καθαρή και στεγνή.Αφήνουμε το μπράουνι να κρυώσει. Για να το ξεφορμάρουμε, ανασηκώνουμε το αλουμινόχαρτο προσεκτικά από τις άκρες του που εξέχουν από το ταψάκι.Με ένα μεγάλο κοφτερό μαχαίρι, το οποίο βουτάμε κάθε τόσο σε καυτό νερό και το σκουπίζουμε με χαρτί κουζίνας, κόβουμε περίπου 35 μικρά κομμάτια ανάμεσα στις λιωμένες καραμέλες.
Αυγά,Ζάχαρη